Beweerde verkragter sterf in aanhoudingArgieffoto Die polisie in die Wes-Kaap het Dinsdag laat hoor ŉ 28-jarige man is dood in aanhouding. Hy is vasgetrek vir die verkragting van ŉ 69-jarige vrou in Uniondale. Kapt. Dumile Gwavu, woordvoerder van die polisie, het gesê Bongani Qubu het glo die deur van die vrou se huis afgeskop, haar gedreig met ŉ mes en verkrag in Thembalethu – dit is onduidelik presies wanneer die voorval plaasgevind het. “Qubu het aan die slaap geraak op die bed ná die voorval en die vrou het om hulp geroep. Lede van die gemeenskap het hom gevolglik aangerand. Hy is deur die polisie gered en het mediese behandeling ontvang,” het Gwavu gesê. Gwavu het gesê Qubu is by die polisiestasie in Thembalethu aangehou waar hy later dood is. ŉ Saak van moord word nou ondersoek deur die onafhanklike polisie-ondersoekdirektoraat (Opod). Gwavu het die gemeenskap gemaan om nie die reg in eie hande te neem nie.